<classify> MFANYABIASHARA Khamis Luwonga, maarufu kama Meshack 38, anayedaiwa kumuua mkewe kwa kumchoma moto kwa kutumia magunia mawili ya mkaa, ameiomba Mahakama ya Hakimu Kisutu, Dar es Salaam apatiwe laini zake mbili za simu zenye zaidi ya Sh milioni 5 kwa ajili ya matumizi ya nyumbani kwake, ikiwemo kumlipia ada mwanawe.Luwonga amefika mahakamani hapo akiwa na pingu miguuni, baada ya hivi karibuni kutoa vitisho mahakamani hapo kwa waandishi wa habari, kwamba atawafanyia kitu kibaya.Alidai hayo jana mbele ya Hakimu Mkazi, Salum Ally baada ya Wakili wa Serikali Mwandamizi, Wankyo Simon kudai kuwa kesi hiyo ilikuja kwa kutajwa na upelelezi bado haujakamilika.Baada ya Simon kueleza hayo, mshitakiwa huyo alinyoosha mkono na kudai kwamba ana mambo mawili muhimu, ikiwemo kupatiwa nakala yake ya hati ya mashitaka na laini zake za simu zilizopo Kituo Kikuu cha Polisi.Alidai laini hizo zina zaidi ya Sh milioni 5, hivyo zinaweza kutumika kwa matumizi madogo madogo pamoja na kumlipia ada ya mwanaye.Sitaki simu ila naomba nipatiwe laini, ambazo nitampatia ndugu yangu atoe fedha kwa ajili ya matumizi, ikiwezekana zitolewe hata Polisi wakiwepo, amedai Luwonga.Wakili Wankyo alidai kuwa simu hizo ni sehemu ya upelelezi, hivyo kwa sasa itakuwa ngumu kumpatia, kwa sababu hawawezi kuamini moja kwa moja, kama kweli anahitaji kutoa fedha.Pia alidai kuwa kesi hiyo ni ya mauaji na maombi hayo alipaswa kuyawasilisha katika Mahakama husika, yenye mamlaka ya kusikiliza kesi hiyo, ambayo ni Mahakamani Kuu.Pia, alidai kama anahitaji fedha hizo, basi amuandikie barua Mkurugenzi wa Mashitaka DPP. Baada ya kueleza hayo, Hakimu Ally alimuelekeza mshitakiwa kutumia mbinu ya kuandika barua na kuahirisha kesi hiyo hadi Septemba 10, mwaka huu itakapotajwa.Katika kesi hiyo, mshitakiwa anakabiliwa na kosa moja la mauaji kinyume cha Sheria ya Kanuni ya Adhabu Namba 196 Sura 16, kama kilivyofanyiwa marejeo mwaka 2002.Katika kesi hiyo ya muaji namba 4 ya mwaka 2019, mshitakiwa Luwonga ambaye ni mkazi wa Kigamboni, Dar es Salaam anadaiwa Mei 15, mwaka huu akiwa Gezaulole eneo la Kigamboni, alimuua Naomi Marijani.  <topic>: KITAIFA 